進幸南園觀刈宿麥詩
作者：宋祁
朝代：宋

paragraphs: 農扈方迎夏，宮田首告秋。
嘉生擁瑶縣，蕃穗徧天麰。
肅雨津莖浹，薰風獵穎浮。
登成告田畯，省斂徯王游。
紫宙凝神暇，丹書訪道休。
天行九五健，歲取十千求。
洪洞開金狄，連蜷按玉虬。
塵清屬車豹，槍密羽林騶。
芝覆依丹旭，旌門倚綠疇。
先驅護綿野，後騎隘長楸。
滌圃初開地，腰鐮競勸收。
田趨農帝耒，塍錯夏王溝。
褒栗攢周甸，茨梁屬舜眸。
籞長包圈虎，箱重載星牛。
九扈開靈圃，三辰駐綵斿。
勞農差有賜，置酒酌言酬。
鳴爵知年稔，爲魚告夢優。
雲雷一日澤，鐘鼓萬人謳。
帝醉鈞天闋，仙歸紫氣留。
明馨資寢廟，足食煥緹油。